
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE

privind aprobarea tarifelor aferente lucrărilor de mentenanţă/întreţinere şi extindere a sistemului „Trafic Management şi supraveghere video”, activitate delegată prin HCLMT nr. 162/10.05.2016

1. Descrierea situatiei actuale

Activitatea de semnalizare rutieră este delegată către SC Drumuri Municipale Timişoara SA prin HCLMT nr. 162/10.05.2016. Potrivit Contractului de delegare a gestiunii nr. SC2016-12094/26.05.2016 (art. 10, pct. 15), SC Drumuri Municipale Timişoara SA are obligaţia de a întreţine şi/sau extinde sistemul ,,Trafic management şi supraveghere video”, după punerea sa în funcţiune, şi de asemenea aprobarea costurilor de întreţinere prin acordul părţilor.
Proiectul ,,Trafic management şi supraveghere video” s-a finalizat şi este pus în funcţiune.

Obiectivul de investiţii „Trafic Management şi supraveghere video” a fost inclus în cadrul proiectelor prioritare pentru atragerea de finanţare nerambursabilă. Obiectivul general al proiectului este îmbunătăţirea fluxului rutier şi al siguranţei cetăţeanului în Municipiul Timişoara. 


Obiectivele specifice ale proiectului constau în modernizarea şi extinderea sistemului de semaforizare pentru o ţintă de 134 intersecţii, identificate prin Studiul de Trafic; dotarea intersecţiilor şi a zonelor identificate cu risc de infracţionalitate sau zone rutiere periculoase cu un numar de 230 echipamente noi de supraveghere (camere video); îmbunătăţirea condiţiilor şi creşterea siguranţei rutiere în Municipiul Timişoara; creşterea siguranţei traficului rutier, datorită unui sistem modern, operativ şi totodată discret de supraveghere video metropolitană;  crearea unui Centru de Comanda şi Control unic, pentru coordonarea activităţilor de management trafic şi supraveghere video care să răspundă cerinţelor viitoare de dezvoltare a Municipiului Timişoara.

2. Schimbari preconizate și rezultate așteptate

Prin aprobarea tarifelor la lucrările de mentenanţă/întreţinere şi extindere a sistemului „Trafic management şi supraveghere video”, se va evita nefuncţionalitatea sistemului fapt ce pune în pericol siguranţa rutieră şi pietonală şi, de asemenea, se va evita pierderea garanţiei sistemului  şi implicit pierderea finanţării nerambursabile.
3. Alte informatii - Nu este cazul.
4. Concluzii

Urmare celor de mai sus, consider necesară și oportună aprobarea tarifelor pentru lucrările de mentenanţă/întreţinere, respectiv extindere a sistemului ,,Trafic management şi supraveghere video”.

